གཉིས་པ་ཐེག་པ་ཆེན་པོའི་རྣམ་གཞག་ལ།དུས་དང༌།གནས་དང༌།མངོན་དུ་མཛད་པའི་ཁྱད་པར་དང་གསུམ་ལས།དང་པོ་ནི།སློབ་དཔོན་ཤཱཀྱ་བཤེས་གཉེན་ནི་རྒྱལ་པོ་ཟས་གཙང་སྲས་དོན་ཐམས་ཅད་གྲུབ་པས་དཀའ་ཐུབ་མཛད་པ་ཡན་ཆད་བྱང་ཆུབ་སེམས་དཔའ་ཡིན་ལ།དེ་ནས་ཡིད་ཀྱིས་ལུས་འོག་མིན་དུ་སངས་རྒྱས་༡༡༣བནས་དེའི་རྗེས་ལ་སྤྲུལ་པས་འདིར་འཚང་རྒྱ་བར་སྟོན་པའོ་ཞེས་འདོད་དོ།།གཞན་དག་ནི་དེ་ལྟར་མ་ཡིན་ཏེ།མདོ་ལས།བཅོམ་ལྡན་འདས་ནི་བསྐལ་པ་བསམ་གྱིས་མི་ཁྱབ་པའི་སྔོན་དུ་མངོན་པར་རྫོགས་པར་སངས་རྒྱས་ནས་ཤཱཀྱའི་རིགས་སུ་སྐྱེ་བ་སྟོན་པར་མཛད་དོ་ཞེས་གསུངས་པ་དང་འགལ་ལོ་ཞེས་སུན་འབྱིན་པར་མཛད་དོ།།དུས་སྔ་ཕྱིའི་ཁྱད་པར་བསམ་གྱིས་མི་ཁྱབ་མོད་ཀྱི།འོན་ཀྱང་འདི་ལྟར་ས་བཅུ་པ་ལ་འོག་མིན་དུ་ལྷའི་དབང་ཕྱུག་ཆེན་པོར་གྱུར་ཏེ།ཕྱོགས་བཅུའི་དེ་བཞིན་གཤེགས་པ་རྣམས་ཀྱིས་འོད་ཟེར་ཆེན་པོའི་དབང་བསྐུར་བར་མཛད་ནས།མཐར་རྡོ་རྗེ་ལྟ་བུའི་ཏིང་ངེ་འཛིན་གྱིས་སྤང་བྱ་ཕྲ་ཞིང་ཕྲ་བ་མ་ལུས་པ་སྤངས་པ་དེའི་ཚེ་ཐོག་མར་སངས་རྒྱས་པ་ཞེས་བྱ་སྟེ།དེ་ལས་གཞན་དུ་མཐའ་གཅིག་ཏུ་ངེསྭ་པར་མི་ནུས་སོ།།གཉིས་པ་གནས་ཀྱི་ཁྱད་པར་ནི།ཐོག་མར་སངས་རྒྱས་པའི་གནས་ནི་འོག་མིན་སྡུག་པོ་བཀོད་པའི་གནས་ཡིན་ཏེ།འཕགས་པ་ཀླུ་སྒྲུབ་ཀྱི་བསྒོམ་པའི་རིམ་པ་ལས།གནོད་པ་ཐམས་ཅད་རྣམ་སྤངས་པའི།།འོག་མིན་གནས་ནི་བཟང་པོ་རུ།།རྟོག་པ་དང་བྲལ་རྟག་ཏུ་སྦྱོར།།སེམས་དང་སེམས་བྱུང་རྣམ་པར་སྤངས།།སྟོབས་དང་མངོན་ཤེས་དབང་ཐོབ་ཅིང༌།།དེ་ཡི་ཏིང་འཛིན་གྱུར་པ་ཡིས།།ཡང་དག་སངས་རྒྱས་དེར་སངས་རྒྱས།།སྤྲུལ་པ་པོ་ནི་འདིར་འཚང་རྒྱ།།ཞེས་སོ།།དེ་ལྟ་མོད་ཀྱི་འོག་མིན་གྱི་༡༡༤ནགནས་དེ་ཉིད་གང་ན་ཡོད་ཅེ་ན།འགའ་ཞིག་ན་རེ།གནས་གཙང་མའི་སྟེང་མ་ནི་འོག་མིན་ཞེས་བྱ་བ་ཡིན་ལ།དེ་དག་སྤངས་པའི་སྟེང་ན་དབང་ཕྱུག་ཆེན་པོའི་གནས་གཞན་འོག་མིན་ཆེན་པོ་ཞེས་བྱ་བ་ཡོད་དོ་ཞེས་ཟེར་རོ།།དེ་ལ་ས་སྐྱ་བའི་བླ་མ་རྣམས་ན་རེ།དེ་ནི་མ་ཡིན་ཏེ་དེ་ལྟར་བཤད་པའི་གཞུང་མ་མཐོང་ལ།དེའི་སྟེང་ན་གནས་གཞན་ཡོད་ཀྱང་ས་བཅུ་པོ་རྣམས་ཀྱི་གནས་སུ་བཤད་ཀྱི་ལོངས་སྤྱོད་རྫོགས་པའི་གནས་སུ་མ་བཤད་དོ།།དེས་ན་དེ་དག་ཐམས་ཅད་འཇིག་རྟེན་གྱི་ཁམས་ཆུང་ངུ་ཡིན་ཞིང་འཇིག་པ་ལ་བརྟེན་པས་འཇིག་རྟེན་གྱི་ཁམས་ཞེས་བྱ་བ་མི་རྟག་པ་ཡིན་ལ།སྟུག་པོ་བཀོད་པ་ནི་མི་འཇིག་པ་ཡིན་ནོ།།དེས་ན་སངས་རྒྱས་ཕལ་པོ་ཆེ་ལས་འབྱུང་བ་ལྟར༑འཇིག་རྟེན་གྱི་ཁམས་མི་མཇེད་ལ་སོགས་པ་བསམ་གྱིས་མི་ཁྱབ་པ་ནང་དུ་ཆུད་པ་ནི་གཞི་དང་སྙིང་པོ་མེ་ཏོག་གི་རྒྱན་གྱིས་བརྒྱན་པ་ཞེས་བྱ་ལ།དེ་ལྟ་བུ་བསམ་གྱིས་མི་ཁྱབ་པ་ནང་དུ་ཆུད་པ་ནི་འཇིག་རྟེན་གྱི་ཁམས་རྒྱ་མཚོ་ཞེས་བྱ་སྟེ།དེ་ནི་དེ་བཞིན་གཤེགས་པ་རྣམ་པར་སྣང་མཛད་གངས་ཆེན་མཚོའི་ཕྱག་གི་མཐིལ་ན་གནས་སོ།།བཅོམ་ལྡན་འདས་འཁོར་དང་བཅས་པ་གང་ན་བཞུགས་པ་དེ་ནི་སྟུག་པོ་བཀོད་པའི་ཞིང་ཁམས་ཞེས་བྱ་བ་ལོངས་སྤྱོད་རྫོགས་པའི་སྐུའི་གནས་ཡིན་ལ།དེའི་ནང་ན་གནས་པའི་དུམ་བུ་ཐམས་ཅད་ནི་སྤྲུལ་པའི་སྐུའི་༡༡༤བསངས་རྒྱས་ཀྱི་གནས་ཡིན་ནོ་ཞེས་བཞེད་དོ།།འདི་ལ་ཡང་འགའ་ཞིག་ན་རེ།གནས་གཙང་མའི་འོག་མིན་གྱི་སྟེང་ན་འོག་མིན་གཉིས་པ་ཡོད་པ་ལ་ཤེས་བྱེད་མེད་ལ།གལ་ཏེ་ཡོད་ན་ས་བཅུ་པ་པ་རྣམས་ཀྱི་གནས་སུ་བཤད་ཀྱི་ལོངས་སྤྱོད་རྫོགས་པའི་གནས་མ་ཡིན་ཞེས་སུན་འབྱིན་པ་ནི་མི་འཐད་དོ།།ས་བཅུ་པ་པ་དེ་རང་གི་གནས་ཉིད་དུ་འཚང་རྒྱ་བར་འགྱུར་གྱི་གནས་གཞན་དུ་འཕོས་ནས་འཚང་རྒྱ་བ་ལ་ཡང་ཤེས་བྱེད་མེད་པའི་ཕྱིར་རོ།།དེ་དག་འཇིག་པ་ལ་བརྟེན་པས་མི་རྟག་ཟེར་བའང་སྐད་ཅིག་གིས་འཇིག་པ་ནི་འཇིག་རྟེན་གྱི་ཁམས་ཐམས་ཅད་ཡིན་ཏེ་རྒྱུ་དང་རྐྱེན་ལས་སྐྱེས་པའི་ཕྱིར་རོ།།མེ་དང་ཆུ་དང་རླུང་གིས་འཇིག་པ་ནི་དེ་དག་ལའང་བཤད་པ་མེད་པས་ངེས་པར་མི་ནུས་སོ་ཞེས་ཟེར་རོ།།འོན་ཀྱང་མི་མཇེད་ཀྱི་ཞིང་ཁམས་འདིར་སངས་རྒྱས་པའི་གནས་ནི་གཟུགསཁམས་ཀྱི་འོག་མིན་ཡིན་ཏེ།འདོད་པའི་ཁམས་དང་གཟུགས་མེད་དུ།།སངས་རྒྱས་མངོན་པར་སངས་མི་རྒྱ།།གཟུགས་ཀྱི་ཁམས་ཀྱི་འོག་མིན་དུ༑།འདོད་ཆགས་བྲལ་ཁྱོད་དེར་འཚང་རྒྱ།།གཙང་མའི་གནས་གཞན་སྤངས་ནས་སུ།།འོག་མིན་ཞེས་བྱ་ཉམས་དགའ་བར།།ཡང་དག་སངས་རྒྱས་དེར་སངས་རྒྱས།།སྤྲུལ་པ་པོ་ནི་འདིར་འཚང་རྒྱ།།ཞེས་གསུངས་སོ།།གཟུགས་ཁམས་ཀྱི་འོག་མིན་མ་ཡིན་ན།འདོད་པ་དང་གཟུགས་མེད་གཉིས་ལས་དམིགས་ཀྱིས་བཀར་བ་དོན་མེད་དོ།།དེར་ས་བཅུ་པའི་བྱང་ཆུབ་སེམས་༡༡༥ནདཔའ་རྣམས་ཀྱི་འཁོར་གྱི་ནང་དུ་ལོངས་སྤྱོད་རྫོགས་པའི་སྐུས་ཆོས་ཀྱི་སྐུ་མངོན་དུ་མཛད་དེ་སངས་རྒྱས་པ་ན་འཛམ་བུ་གླིང་བྱེ་བ་ཕྲག་བརྒྱ་རྣམས་སུ་གཟུགས་བརྙན་གྱི་ཚུལ་དུ་སྤྲུལ་པའི་སྐུ་བྱེ་བ་ཕྲག་བརྒྱ་འབྱུང་བར་འགྱུར་ཏེ།སྤྲིན་མེད་པའི་ནམ་མཁའ་ལ་ཟླ་བའི་དཀྱིལ་འཁོར་དྲི་མ་མེད་པ་ཤར་བ་ན།ཆུ་དང་བཅས་པའི་སྣོད་ཐམས་ཅད་དུ་ཟླ་བའི་གཟུགས་བརྙན་འཆར་བ་བཞིན་ནོ།།འདི་ཉིད་ནས།དག་ལས་ཉེ་དང་རིང་རྣམས་ལ།།འཇིག་རྟེན་རྒྱལ་བའི་དཀྱིལ་འཁོར་དུ།།ཆུ་དང་ནམ་མཁར་ཟླ་གཟུགས་བཞིན།།དེ་མཐོང་བ་ན་རྣམ་པ་གཉིས།།ཞེས་སོ།།དོན་ལ་སྒྲིབ་པ་མཐའ་དག་དང་བྲལ་བས་དབྱིངས་དང་ཡེ་ཤེས་དབྱེར་མེད་པ་ཤེས་བྱ་དང་ཤེས་པ་ལ་སོགས་པ་ཆོས་ཐམས་ཅད་མཉམ་པ་ཉིད་དུ་སངས་རྒྱས་པའི་གནས་དེ་ཉིད་ནི་འོག་མིན་ཞེས་བྱ་སྟེ་གཞན་བཀོད་པ་ཐ་དད་པ་ནི་གདུལ་བྱའི་སྣང་བ་ཙམ་དུ་ཟད་དོ།།གསུམ་པ་བྱང་ཆུབ་མངོན་དུ་མཛད་པའི་ཁྱད་པར་ནི་གོང་དུ་བཤད་པ་ལྟར།ས་བཅུ་པར་རྡོ་རྗེ་ལྟ་བུའི་ཏིང་ངེ་འཛིན་བསྒོམས་པས་སྤང་བྱ་དྲི་མའི་ཚོགས་ཐམས་ཅད་རྣམ་པར་དག་ནས་དྲི་མ་མེད་ཅིང་རྣམ་པར་དག་པམཐར་ཐུག་པར་གནས་གྱུར་པ་ཡིན་ཏེ།བསྟོད་པ་ལས།སངས་རྒྱས་རྣམས་ནི་ཆོས་ཀྱི་གནས།།སྤྱོད་པའི་འབྲས་བུ་ཡོངས་འཛིན་པ།།གནས་ནི་ཡོངས་སུ་གྱུར་པ་དེ།།